Urmareste Modifică dimensiunea fontului: Play

Deva, 10 sep /Agerpres/ - PNL propune, în programul de guvernare, înfiinţarea instanţelor fiscale, care ar urma să ducă la degrevarea celorlalte instanţe de judecată de dosarele ce ţin de domeniul fiscal, a declarat sâmbătă, la Deva, copreşedintele PNL Alina Gorghiu.



'În România, la acest moment, avem nevoie, ca de aer, de instanţe specializate în domeniul fiscal (...) astfel încât instanţele normale să fie degrevate de speţele de fiscal. Nu e normal ca un judecător care nu are niciun fel de pregătire în domeniul fiscal să trateze, să judece, litigii cu sume foarte mari, pentru că decizia sa întotdeauna va sta sub semnul întrebării. Cum poate cineva fără expertiză în domeniul fiscalităţii să judece aceste procese cu mare impact financiar asupra societăţii, nu ştiu', a spus liderul PNL.



Potrivit acesteia, modul de lucru al ANAF ar trebui să se schimbe printr-o abordare în care 'politica de plan' să fie desfiinţată. În acest fel, funcţionarii ANAF nu ar mai fi nevoiţi să împingă controalele spre limita legii, susţine Alina Gorghiu.



'Politica de plan a celor de la ANAF trebuie să dispară. Este o măsură inclusiv pentru protejarea funcţionarilor publici pentru că aceştia, în goana realizării acelui plan, pe care, din păcate, îl impune instituţia, împing limitele controalelor peste lege. De aceea, se ajunge la foarte multe situaţii în care sunt daţi în judecată pentru abuz în serviciu, la plângeri penale care, de multe ori, se soldează cu o nesiguranţă atât a funcţionarului public, cât şi a contribuabilului', a declarat copreşedintele PNL.



În acest context, Alina Gorghiu a spus că numărul plângerilor penale şi al proceselor deschise împotriva ANAF şi a funcţionarilor instituţiei a crescut în fiecare an, iar în una din patru cauze instanţa de judecată a dat câştig de cauză contribuabilului care a depus reclamaţia. AGERPRES/(A, AS - autor: Sorin Blada, editor: Diana Dumitru)